ହୀନା ସିଦ୍ଧୁ  (ଜନ୍ମ : ୧୯ ଅଗଷ୍ଟ ୧୯୮୯) ଜଣେ ଭାରତୀୟ ବନ୍ଧୁକଚାଳନା ଖେଳାଳି  । ୨୦୧୪ ଅପ୍ରେଲ ୭ ତାରିଖରେ ପ୍ରଥମ ଭାରତୀୟ ପିଷ୍ଟଲ ସୁଟର ଭାବରେ ଆନ୍ତର୍ଜାତୀୟ ସୁଟିଂ ସ୍ପୋର୍ଟସ ଫେଡେରେସନର ୧ ନମ୍ବର ବିଶ୍ୱମାନ୍ୟତା ହାସଲ କରିଥିଲେ । ୨୦୧୩ ସୁଟିଂ ବିଶ୍ୱକପରେ ସେ ପ୍ରଥମ ଭାରତୀୟ ପିଷ୍ଟଲ ସୁଟର ଭାବରେ ୧୦ମି ଏୟାର ପିଷ୍ଟଲ ସ୍ପର୍ଦ୍ଧାରେ ସ୍ୱର୍ଣ୍ଣପଦକ ଜିତିଥିଲେ । ୨୦୧୪ ମସିହାରେ ୧୦ମି ଏୟାର ପିଷ୍ଟଲ ସ୍ପର୍ଦ୍ଧାରେ ୨୦୩.୮ ସ୍କୋର କରି ସେ ବିଶ୍ୱ ରେକର୍ଡ଼ ସ୍ଥାପନା କରିଥିଲେ । ହୀନା ଡାହାଣ ଆଖିରେ ଦେଖି, ଡାହାଣ ହାତରେ ସୁଟିଂ କରନ୍ତି । ବ୍ୟକ୍ତିଗତ ଜୀବନ ହୀନା ଦନ୍ତ ଚିକିତ୍ସାରେ ଡିଗ୍ରୀ ହାସଲ କରିଛନ୍ତି । ତାଙ୍କ ପିତା ଓ ଭାଇ ଉଭୟ ସୁଟିଂ ଖେଳାଳି । ତାଙ୍କ ଦାଦା ଜଣେ ବନ୍ଧୁକ ଓ ଗୋଳାବାରୁଦ ବ୍ୟାପାରୀ । ୨୦୧୩ ମସିହାରେ ହୀନା ରୋନକ ପଣ୍ଡିତଙ୍କୁ ବିବାହ କରିଥିଲେ । ରୋନକ ନିଜେ ଜଣେ ବନ୍ଧୁକ ଚାଳକ ଓ ପରେ ହୀନାଙ୍କର ପ୍ରଶିକ୍ଷକ ଭାବରେ କାର୍ଯ୍ୟ କରିଛନ୍ତି । ହୀନା ମୁମ୍ବାଇର ଗୋରେଗାଓଁରେ ରହନ୍ତି । ଖେଳ ଜୀବନ ହୀନା ୨୦୦୬ରେ ସୁଟିଂ ଆରମ୍ଭ କରିଥିଲେ । ୨୦୦୯ ମସିହାରେ ସେ ବେଜିଂଠାରେ ସୁଟିଂ ବିଶ୍ୱକପରେ ରୌପ୍ୟପଦକ ହାସଲ କରିଥିଲେ । ସେହି ବର୍ଷ କେରଳଠାରେ ଅନୁଷ୍ଠିତ ଜାତୀୟ ସୁଟିଂ ଚାମ୍ପିୟନସିପରେ ମଧ୍ୟ ସେ ପ୍ରଥମ ସ୍ଥାନରେ ରହିଥିଲେ । ୨୦୧୦ ଏସୀୟ କ୍ରୀଡ଼ାରେ ସେ ୧୦ମି ଦଳଗତ ସ୍ପର୍ଦ୍ଧାରେ ଅନୁ ରାଜ ସିଂହଙ୍କ ସହ ଦଳଗତ ରୌପ୍ୟପଦକ ହାସଲ କରିଥିଲେ । ୨୦୧୦ ରାଜ୍ୟଗୋଷ୍ଠୀ କ୍ରୀଡ଼ାରେ ହୀନା ଓ ଅନୁ ସ୍ୱର୍ଣ୍ଣପଦକ ହାସଲ କରିଥିଲେ । ଏକଳ ପ୍ରତିଯୋଗିତାରେ ହୀନା ରୌପ୍ୟ ପଦକ ହାସଲ କରିଥିଲେ । ୨୦୧୨ ଲଣ୍ଡନ ଅଲିମ୍ପିକ୍ସରେ ହୀନା ଭାରତୀୟ ଦଳରେ ଥିଲେ । ଏହି ଅଲିମ୍ପିକ୍ସରେ ୧୦ମି ଏୟାର ପିଷ୍ଟଲ ଇଭେଣ୍ଟର କ୍ୟାଲିଫାଇଂ ପ୍ରତିଯୋଗିତାରେ ତାଙ୍କର ସ୍ଥାନ ୧୨ ରହିଥିଲା । ଏହି ଅଲିମ୍ପିକ ଅବସରରେ ଫାଷ୍ଟ : ଦ ଷ୍ଟୋରୀ ଅଫ ଲଣ୍ଡନ ୨୦୧୨ ଅଲିମ୍ପିକ୍ସ ଗେମ୍ସ ନାମରେ ଏକ ଚଳଚ୍ଚିତ୍ର ନିର୍ମାଣ କରାଯାଇଥିଲା ଓ ହୀନାଙ୍କ କଥା ଏହି ଚଳଚ୍ଚିତ୍ରରେ ପ୍ରଦର୍ଶନ କରାଯାଇଥିଲା । ୨୦୧୩ ସୁଟିଂ ବିଶ୍ୱକପରେ ହୀନା ସ୍ୱର୍ଣ୍ଣପଦକ ଜିତିଥିଲେ । ଏହି ପ୍ରତିଯୋଗିତା ଫାଇନାଲରେ ହୀନା ବିଶ୍ୱ ଚାମ୍ପିୟନ ଜୋରୋନା ଅରୁଣୋବିଚ ଓ ପୂର୍ବତନ ଚାମ୍ପିୟନ ଓଲେନା କୋଷ୍ଟୋଭିଚଙ୍କୁ ପରାସ୍ତ କରିଥିଲେ । ୨୦୧୬ ଅଲିମ୍ପିକ୍ସରେ ହୀନା ୧୦ମି ଏୟାର ପିଷ୍ଟଲ ସ୍ପର୍ଦ୍ଧାରେ ୧୪ତମ ସ୍ଥାନରେ ଓ ୨୫ମି ଏୟାର ପିଷ୍ଟଲରେ ୧୨ଶ ସ୍ଥାନରେ ରହିଥିଲେ । ସେହି ବର୍ଷ ଇରାନର ତେହେରାନଠାରେ ଅନୁଷ୍ଠିତ ଏସୀୟ ସୁଟିଂ ଚାମ୍ପିୟନସିପରେ ମହିଳାମାନଙ୍କ ପାଇଁ ହିଜାବ ପିନ୍ଧିବା ବାଧ୍ୟତାମୂଳକ କରାଯିବାରୁ ହୀନା ଏହାର ପ୍ରତିବାଦ କରି ପ୍ରତିଯୋଗିତାରୁ ଓହରି ଯାଇଥିଲେ । ୨୦୧୭ ମସିହାରେ ରାଜ୍ୟଗୋଷ୍ଠୀ କ୍ରୀଡ଼ାର ୧୦ମି ଏହାର ପିଷ୍ଟଲ ସ୍ପର୍ଦ୍ଧାରେ ହୀନା ସ୍ୱର୍ଣ୍ଣ ପଦକ ବିଜୟିନୀ ହୋଇଥିଲେ । ୨୦୧୮ ରାଜ୍ୟଗୋଷ୍ଠୀ କ୍ରୀଡ଼ାରେ ୧୦ମି ସ୍ପର୍ଦ୍ଧାରେ ସେ ରୌପ୍ୟ ଓ ୨୫ମି ସ୍ପର୍ଦ୍ଧାରେ ସ୍ୱର୍ଣ୍ଣ ପଦକ ଜିତିଥିଲେ ।